《城南访裴氏昆季》
唐代·李约

相思起中夜，夙驾访柴荆。早雾桑柘隐，晓光溪涧明。

村蹊蒿棘间，往往断新耕。贫野烟火微，昼无乌鸢声。

田头逢饷人，道君南山行。南山千里峰，尽是相思情。

野老无拜揖，村童多裸形。相呼看车马，颜色喜相惊。

荒圃鸡豚乐，雨墙禾莠生。欲君知我来，壁上空书名。

作者简介：[唐]宗室，字在博，一作存博。郑王元懿玄孙，勉子，官兵部员外郎。有画癖，闻一士人家有张璪所绘松石幛子，乃诣购其家，弱妻已练为衣裹。唯得两幅，双柏一石，嗟惋久之，作绘练记。以至行雅操知名当时。特精楷隶，并善画梅。又萧字为梁侍中萧子云壁书，李约得之，崔备为之记，约自为赞，又以名其斋。《唐书宗室世系表》、《历代名画记》、《宣和画谱》、《图绘宝鉴补遗》、《萧斋记》